پشین (خ ن) وزیراعلیٰ بلوچستان جام کمال خان پارینے کہ اینخو نا مالی سال نا بجٹ اٹ جانجوڑی بشخ انا جوانی و کووڈ۔19 نا چیلنج تون مون تننگ کن بھلو کچ اٹی فنڈ اس جتا کننگانے ہراڑان بھلا شار تا ہسپتال آتیٹی دارو درمان نا پُوسکن آ آسراتی تے تننگک، سالانہ شونداری پروگرام اٹ کل ضلع غاتا گرج آتا رداٹ بھلو بھلو شونداری ڈٹ اوار کننگانے، ہر ضلع ٹی روڈ، ہسپتال، تعلیمی ادارہ، دیر و ایلو بشخ آتا ڈٹ آتیکن فنڈ جتا کننگانے، ہندا ڈٹ آتا پوروی آن ضلع غاتے جوان بنداو آ شونداری ممکن مریک، دا خیال آتا درشانی ءِ او قبائلی کمامدار، بلوچستان عوامی پارٹی نا ضلعی کمامدار و زندگی نا جتا جتا بشخ آتیان تعلق تخوک آ بندغ آتا ڈل اتون ہیت وگپ کرسا کرے، صوبائی وزیرک میر ضیاء لانگو، میر ظہور بلیدی، محمد خان لہڑی، پارلیمانی سیکرٹری ماہ جبین شیران و بشریٰ رند ہم او وخت آ ساڑی ئس۔ ڈل آتا کنڈآن ضلع پشین اٹ بھلو کچ اسے ٹی جتا جتا بشخ آتیٹی برجا انگا شونداری ڈٹ آتیا وزیراعلیٰ نا منتواری ءِ ہرفسا پاننگانے کہ دا اولیکو صوبائی حکومت ءِ ہرا سیاسی و ایلو اختئی تے آن اینگ مرسا ضلع پشین اٹ شونداری ڈٹ آتا شار اس جوڑ کرینے۔
